ANC moes lankal kiesers oor drank ingelig het | Netwerk24
ANC moes lankal kiesers oor drank ingelig het
Deur Hennie Pienaar, Bellville 19 Julie 2021 05:07
Suid-Afrikaners steier nog onder die skokkende gebeure die laaste tyd waar miljarde rande se skade aangerig is en baie hul lewe verloor het. Dat mense winkels beroof om kos te kry kan deels verstaan word, maar is nogtans nie verskoonbaar nie.
Om te lees dat meer as 200 drankwinkels en voorraadstore ook geplunder is, is net so skokkend, met onberaambare skade en verliese.
Die regering meen drankverkope moet verbied word om te sorg dat hospitaalbeddens eerder vir Covid-19-pasiënte beskikbaar moet wees en nie vir "pasiënte" wat hulle aan drank vergryp en daarom in die hospitale beland nie.
Wat is die keersy van die munt as jy lees dat die regering weens die drankverbod 'n belastingverlies van sowat R34,2 miljard met 'n verlies van aksyns­belasting van net meer as R10,2 miljoen gely het? Voeg daarby moontlike verliese van meer as 200 000 werkgeleenthede en die prentjie raak al hoe donkerder.
'n Mens kan net raai of die gepeupel die drankwinkels wel sou beroof het as daar nie 'n verbod op die verkope van drank ingestel is nie. Menige onderneming, soos onder meer restaurante en wynplase, word verder verwoes deur die verbod. Wie ook al die regering van raad bedien het, se kop moet gelees word.
Drankgebruik in Suid-Afrika ís 'n sosiale probleem. Kon die ANC nie 26 jaar gelede al begin het om sy kiesers op te voed nie?